-----------------------------------------------------------------------
  7. ข้อพิพาททางกฎหมาย

  -----------------------------------------------------------------------

คดีที่ธนาคารถูกฟ้องเป็นจำเลย มีทุนทรัพย์เกินกว่า 4,500 ล้านบาทหรือสูงกว่าร้อยละ 5
ของส่วนของ
ผู้ถือหุ้น ณ วันสิ้นปีบัญชีล่าสุด มีจำนวน 1 คดี มีรายละเอียดดังนี้

  คดีศาลแพ่งกรุงเทพใต้ คดีแพ่งหมายเลขดำที่ 3129/2546 ระหว่าง นางกลอย คุ้มบาง
  ในฐานะส่วนตัว และในฐานะผู้จัดการมรดกของนายสง่า คุ้มบาง โดยนางนันทนา ภิญโญชีพ
  ผู้รับมอบอำนาจ โจทก์ ธนาคารกรุงไทย จำกัด (มหาชน) จำเลย ทุนทรัพย์
  5,238,784,360.52 บาท ข้อหาหรือฐานความผิด ละเมิด, เรียกค่าเสียหาย, เรียกทรัพย์คืน

  ฟ้องคดีเมื่อวันที่ 13 พฤษภาคม 2546 โดยโจทก์ฟ้องว่าโจทก์เป็นลูกค้าธนาคารสาขาปทุมธานี
  และกล่าวอ้างว่า นายภิญโญ ภิญโญชีพ และนายวิชัย ไกรแกล้ว, นายเชษฐ จิตรประเวช,
  นายถาวร
  จันโท พนักงานจำเลย ได้ร่วมกันเพิ่มลายชื่อนายภิญโญ ภิญโญชีพ ในบัญชีกระแสรายวันของโจทก์
  และร่วมกันปลอมลายมือชื่อโจทก์ (นายสง่า คุ้มบาง) ลงในเช็ค
  แล้วเบิกถอนเงินในบัญชีกระแสรายวันของโจทก์
  แล้วนำภาระหนี้ในบัญชีกระแสรายวันไปฟ้องโจทก์เพื่อให้ชำระหนี้
  การกระทำของจำเลยจึงเป็นการทำละเมิดต่อโจทก์ทำให้โจทก์ได้รับความเสียหาย
  ขอให้จำเลยชำระหนี้ตามฟ้อง

  ธนาคารยื่นคำให้การเมื่อวันที่ 30 มิถุนายน 2546 โดยยื่นคำให้การว่า ฟ้องโจทก์ เคลือบคลุม
  พนักงานของจำเลยไม่ได้ปลอมลายมือชื่อโจทก์ และคดีโจทก์ขาดอายุความ
  ขอให้ศาลพิพากษายกฟ้อง

  ศาลชั้นต้นได้มีคำพิพากษาเมื่อวันที่ 30 กันยายน 2546 คดีหมายเลขแดงที่ 8406/2546
  โดยพิพากษายกฟ้อง ค่าฤชาธรรมเนียมให้เป็นพับ
  ต่อมาโจทก์ได้ยื่นอุทธรณ์คำพิพากษาของศาลชั้นต้น และศาลอุทธรณ์ได้มีคำพิพากษาเมื่อวันที่ 26
  กรกฎาคม 2547 โดยพิพากษายืนตามศาลชั้นต้น โจทก์ได้ยื่นฎีกา เมื่อวันที่ 28 ธันวาคม 2547
  ธนาคารยื่นแก้ฎีกา เมื่อวันที่ 18 มีนาคม 2548

  ขณะนี้คดีอยู่ระหว่างการพิจารณาของศาลฎีกา
  คดีดังกล่าวยังไม่มีผลต่อการดำเนินธุรกิจกับธนาคารอย่างมีนัยสำคัญ

นอกจากคดีที่กล่าวไว้ข้างต้นนี้
ธนาคารไม่ทราบถึงคดีความหรือการดำเนินกระบวนการทางกฎหมายใด ๆ ที่มีอยู่หรืออาจมีขึ้น
ซึ่งอาจก่อให้เกิดผลกระทบในทางลบอย่างอันมีนัยสำคัญต่อฐานะทางการเงินของธนาคาร

ส่วนความคืบหน้าของคดีที่ธนาคารได้เคยเปิดเผยไปแล้ว ซึ่งธนาคารถูกฟ้องเป็นจำเลย
และมีทุนทรัพย์น้อยกว่า 4,500 ล้านบาทหรือต่ำกว่าร้อยละ 5 ของส่วนของผู้ถือหุ้น ณ
วันสิ้นปีบัญชีล่าสุด มีจำนวน 2 คดี มีรายละเอียดดังนี้

  1) คดีศาลแพ่ง คดีแพ่งหมายเลขดำที่ 470/2549 ระหว่าง บริษัท วิจิตรภัณฑ์ก่อสร้าง จำกัด ที่
  1, บริษัท ประยูรวิศว์การช่าง จำกัด ที่ 2, บริษัท สี่แสงการโยธา (1979) จำกัด ที่ 3,
  บริษัท กรุงธนเอนยิเนียร์ จำกัด ที่ 4, บริษัท เกตเวย์ ดิเวลลอปเมนท์ จำกัด ที่ 5, โจทก์
  บริษัท ธนาคารสแตนดาร์ดชาร์เตอร์ด(ไทย) จำกัด (มหาชน) ที่ 1, บริษัท ธนาคารทหารไทย
  จำกัด (มหาชน) ที่ 2, บริษัท ธนาคารกรุงไทย จำกัด (มหาชน) ที่ 3, บริษัท
  ธนาคารกสิกรไทย จำกัด (มหาชน) ที่ 4, บริษัท ธนาคารยูไนเต็ด โอเวอร์ซีส์ (ไทย) จำกัด
  (มหาชน) ที่ 5, จำเลย ทุนทรัพย์ 4,415,962,040.10 บาท ข้อหาหรือฐานความผิด
  ผิดสัญญา, เรียกเงินคืน และ เรียกค่าเสียหาย

  ฟ้องคดีเมื่อวันที่ 2 กุมภาพันธ์ 2549 โดยโจทก์ฟ้องว่าโจทก์ทั้ง 5 กับบริษัท นอร์ธเวสต์ วอเตอร์
  อินเตอร์เนชั่นแนล จำกัด
  ได้ทำสัญญาโครงการระบบบำบัดน้ำเสียในเขตควบคุมมลพิษจังหวัดสมุทรปราการ
  กับกรมควบคุมมลพิษ โดยกรมควบคุมมลพิษตกลงจ่ายค่าจ้างตามสัญญาเป็นเงิน 22,955,000,000
  บาท โดยมีจำเลยที่ 1 ถึง 3 และบริษัทเงินทุนหลักทรัพย์ ภัทรธนกิจ จำกัด(มหาชน)
  และธนาคารเอเซีย จำกัด (มหาชน) ได้ออกหนังสือค้ำประกันค่าจ้างล่วงหน้า
  ค้ำประกันความชำรุดบกพร่องของงานก่อสร้าง และค้ำประกันการปฏิบัติตามสัญญา
  ในการออกหนังสือค้ำประกันดังกล่าว โจทก์ได้มีเงินฝากอยู่กับจำเลยที่ 1 ถึง 4
  และธนาคารเอเซีย จำกัด (มหาชน) เป็นเงิน 347,062,405.92 บาท
  มีเงินตามบัตรเงินฝากของจำเลยที่ 1 ถึง 4 และธนาคารเอเซีย จำกัด (มหาชน) จำนวน
  2,865,519,860.28 บาท รวมเป็นเงินทั้งสิ้น 3,212,582,266.20 บาท
  ซึ่งโจทก์ได้กล่าวอ้างว่า หนังสือค้ำประกันดังกล่าวของจำเลย ได้หมดภาระค้ำประกันแล้ว
  และกรมควบคุมมลพิษไม่ได้เรียกร้องค่าเสียหายจากหนังสือค้ำประกัน
  โจทก์จึงขอเงินฝากทั้งหมดคืน พร้อมกับเรียกร้องค่าเสียหาย

  ธนาคารยื่นคำให้การ เมื่อวันที่ 2 พฤษภาคม 2549 โดยยื่นคำให้การว่าฟ้องโจทก์เคลือบคลุม
  โจทก์ไม่มีอำนาจฟ้องเนื่องจากโจทก์ยังมีข้อพิพาททางคดีเกี่ยวกับการกล่าวอ้างความเป็นโมฆะในนิติกรรม
  กับกรมควบคุมมลพิษ ซึ่งข้อพิพาทดังกล่าวอยู่ระหว่างการพิจารณาของอนุญาโตตุลาการ
  จึงขอให้ศาลพิพากษายกฟ้อง

  ขณะนี้ปรากฏว่า โจทก์ได้ถอนฟ้องคดีดังกล่าวแล้ว เมื่อวันที่ 22 กุมภาพันธ์ 2551

  2) คดีศาลแพ่งกรุงเทพใต้ คดีแพ่งหมายเลขดำที่ 4124/2543 ระหว่าง บริษัท
  มาร์คแลนด์เรียลเอสเตท จำกัด โจทก์ ธนาคารกรุงไทย จำกัด (มหาชน) จำเลย ทุนทรัพย์
  3,148,430,000 บาท ข้อหาหรือฐานความผิด ผิดสัญญาต่างตอบแทนสัญญาเงินกู้,
  เรียกค่าเสียหาย

  ฟ้องคดีเมื่อวันที่ 2 มิถุนายน 2543 โดยโจทก์ฟ้องว่าโจทก์มีวงเงินสินเชื่อกับจำเลย
  750,000,000.00 บาท และมีวงเงินกู้เงิน บีไอบีเอฟ สกุลดอลลาร์สหรัฐอเมริกา 6,000,000
  ดอลลาร์ เป็นเงินไทย ประมาณ 150,000,000 บาท (1 ดอลลาร์ เท่ากับ 25.34 บาท)
  ต่อมาจำเลยได้เปลี่ยนแปลงวงเงินกู้ดังกล่าวโดยไม่แจ้งให้โจทก์ทราบ
  ทำให้โจทก์มียอดวงเงินกู้ที่จะต้องชำระให้กับจำเลยเพิ่มขึ้นเป็น 329,880,000 บาท (1
  ดอลลาร์ เท่ากับ 54.98 บาท) และจำเลยไม่ยอมให้โจทก์เบิกเงินกู้อีก
  การกระทำของจำเลยจึงเป็นการผิดสัญญาต่างตอบแทนเงินกู้ ทำให้โจทก์ได้รับความเสียหาย

  ธนาคารยื่นคำให้การว่า โจทก์เป็นผู้ผิดนัดผิดสัญญากู้ ไม่ชำระดอกเบี้ยตามเงื่อนไข
  และการเปลี่ยนแปลงวงเงินกู้บีไอบีเอฟ ดังกล่าว
  เป็นการกระทำโดยสุจริตและได้รับความยินยอมจากโจทก์
  ความเสียหายที่โจทก์กล่าวอ้างไม่เป็นความจริง ขอให้ศาลพิพากษายกฟ้อง

  ศาลชั้นต้นได้มีคำพิพากษาเมื่อวันที่ 30 มิถุนายน 2547 คดีหมายเลขแดงที่ 4511/2547
  โดยพิพากษายกฟ้อง ค่าฤชาธรรมเนียมเป็นพับ ต่อมาโจทก์ได้ยื่นอุทธรณ์
  คำพิพากษาของศาลชั้นต้นเมื่อวันที่ 27 สิงหาคม 2547 ธนาคารยื่นแก้อุทธรณ์ เมื่อวันที่ 28
  มิถุนายน 2548

  ขณะนี้คดีอยู่ระหว่าง พิจารณาของศาลอุทธรณ์
  คดีดังกล่าวยังไม่มีผลต่อการดำเนินธุรกิจกับธนาคารอย่างมีนัยสำคัญ